Od stalnog dopisnika: Pariz

NEZAVISNOST Kosova protivna je međunarodnim zakonima, poručio je vodeći kandidat desnice za predstojeće predsedničke izbore u Francuskoj Fransoa Fijon.

U televizijskoj debati pred drugi krug unutarstranačkih izbora francuskih Republikanaca, koji će biti održan u nedelju, Fijon je, odgovarajući na pitannje o politici koju namerava da vodi prema Rusiji ukoliko bude izabran, imajući u vidu da mu je ruski predsednik Putin pružio podršku, između ostalog rekao i sledeće:

- Naravno da ne podržavam okupaciju Krima, kao što, uostalom, možemo da se zapitamo i oko nezavisnosti Kosova koja je u potpunoj suprotnosti s međunarodnim pravom.

Fransoa Fijon je u svojoj kampanji, inače, poručio da namerava da otopli odnose s Moskvom, zbog čega je ruski predsednik uputio niz komplimenata na njegov račun.

Bivši francuski premijer, tokom čitavog Sarkozijevog petogodinjeg mandata od 2007. do 2012. godine, osvojio je u prvom krugu unutarstrana~kih izbora protekle nedelje ubedljivo najviše glasova, 44 odsto. Drugoplasiranom Alenu Žipeu poverenje je dalo 28 odsto glasača, dok su ostali ispali iz trke.

Fijonu je, u međuvremenu, podršku dao i bivši predsednik Sarkozi koji nije uspeo da se plasira u drugi krug, i trenutno je veliki favorit da bude izabran za kandidata desnice koja ima velike izglede i za konačni trijumf na izborima u maju sledeće godine.